11 Fa Jesu a ne a tloga a wetsa bodiredi jwa gagwe jwa mo lefatsheng, o ne a nna mo tempeleng mme “a lepa kafa boidiidi bo neng bo latlhela madi ka gone mo matloleng a matlotlo.” Mme mongwe a mo gapa mogopolo. Pego e bolela jaana: “Motlholagadi mongwe wa mohumanegi a tla mme a latlhela madinyana a le mabedi a tshipi, a a nang le boleng jo bo kwa tlase thata.” Jesu o ne a biletsa barutwa ba gagwe kwa go ene mme a ba raya a re: “Ammaaruri ke a lo raya ka re motlholagadi yono wa mohumanegi o latlhetse go feta botlhe ba ba latlhelang madi mo matloleng a matlotlo; gonne botlhe ba latlhetse se se tswang mo go se se setseng sa bone, mme ene, go tswa mo letlhokong la gagwe, o latlhetse gotlhe mo a neng a na le gone, gotlhe mo a tshelang ka gone.” (Mareko 12:41-44) Moneelo o o neng wa ntshiwa ke motlholagadi yono e ne e le wa madi a mannye thata, mme Jesu o ne a itse gore Rraagwe wa selegodimo o anaanela thata tiro eo e e bontshang boineelo jwa moya otlhe. Go sa kgathalesege gore motlholagadi yono o ne a na le dingwaga di le kae, Jesu ga a ka a itlhokomolosa se a se dirileng.